open-index/open-wikipedia-markdown huggingface dataset:
אנדרטה לזכר חללי המשחתת אילת

ממוזער|250px|האנדרטה במקומה הראשון על שובר הגלים הראשי בנמל חיפה 2003
250px|ממוזער|שמאל|אח"י אילת
**האנדרטה לזכר חללי המשחתת אילת** בחיפה, היא אחד מאתרי הזיכרון ל-47 חללי אח"י אילת (ק-40) שטובעה בטילי ים-ים במים בינלאומיים בקרבת פורט סעיד ב-21 באוקטובר 1967.
## מבנה ופרטים
הפסל, שתוכנן על ידי האמן יגאל תומרקין ביזמת מפקדת חיל הים, הוצב בשנת 1994 על שובר הגלים הראשי בנמל חיפה. במקום זה שימש תזכורת לכלי השיט היוצאים ונכנסים מהנמל, אך לא ניתן היה להתקרב אליו ולערוך לידו טקסים. עיריית חיפה נאותה להקצות שטח בין שדרות ההגנה לרחוב אלנבי, והאנדרטה חודשה והועברה למקומה הנוכחי. חנוכת האנדרטה נעשתה על ידי מפקד חיל הים אלי מרום משפחות החללים, קצינים בכירים וותיקי החיל באזכרה ב-21 אוקטובר 2009.

האנדרטה עשויה מתכת צבועה בשילוב עם שיש.
בחזית האנדרטה מופיעות הסיסמה, הנפוצה בחיל הים, "מעולם לא נוצח עם ששלט בים", והכתובת "אנדרטה לזכר לוחמי המשחתת אח"י אילת 21.10.1967".
### רשימת הרוגי הטיבוע
בגן האנדרטה ניטעו 47 עצי ברוש לציון חללי הטיבוע. על האנדרטה משני צידיה רשומים שמות 47 אנשי הצוות שנהרגו בטיבוע תפקידיהם ומקום מצבתם.

## ראו גם
* טיבוע המשחתת אילת
* גן הזיכרון לחללי משחתת אילת בני נשר

## קישורים חיצוניים

* 
* 
* קרני בילו, **אח"י אילת**, הוצאת מפקדת חיל הים, באמצעות ההוצאה לאור-משרד הביטחון, 1969.
* דניאל אל-פלג, איחוי שברים, "במחנה", 7 באפריל 2009

## הערות שוליים

קטגוריה:חיל הים הישראלי: אנדרטאות
קטגוריה:חיפה: אנדרטאות
קטגוריה:נמל חיפה
קטגוריה:יגאל תומרקין: אנדרטאות
קטגוריה:טיבוע המשחתת אילת
טורובין

**טורובין** (בפולנית: **Turobin**) הוא כפר במחוז בילגוריי שבפרובינציית לובלין בפולין, כ-31 ק"מ צפונית לבילגוריי, בו התקיימה עד השואה קהילה יהודית גדולה.

## תולדות היישוב
הכפר טורובין נזכר לראשונה בתחילת המאה ה-14, ובשנת 1389 הוענקו לו זכויות עיר. במהלך המאה ה-16 היה הכפר בבעלות משפחת האצולה זמויסקי, ובתקופה זו התפתח, ונקבעו בו ימי שוק וירידים.

באמצע המאה ה-17 הוחרב היישוב בידי הקוזקים והשוודים, ובשנת 1701 פקדה אותו מגפה קטלנית. בחלוקת פולין השלישית, בשנת 1795, נכלל הכפר בתחום אוסטריה, ובשנת 1815 נכלל בתחומי פולין הקונגרסאית.

## יהודי טורובין
יהודים ישבו בטורובין מהמאה ה-16, ובשנים אלה הותר להם להקים בו בית כנסת. במהלך המאה ה-17 היו פעילים יהודי היישוב בוועד ארבע הארצות. בשנות ה-20 של המאה ה-19 הוקם בעיירה בית כנסת מאבן. במהלך המאה ה-19 גדל מספר היהודים בכפר, ובסוף אותה מאה נמנו בו 1,509 יהודים. צביון היישוב בשנים אלה היה חסידי, ובשנת 1904 התארגנה בו קבוצה ציונית ראשונה.

ערב מלחמת העולם הראשונה נערכו פרעות נגד יהודי היישוב, ותקיפות אלה נשנו כאשר עברו במקום החיילים הרוסים. עם כניסת חיילי הצבא הכחול ליישוב, בסוף 1918, ערכו גם הם פרעות ביהודיו. פרעות אלה נשנו במהלך המלחמה הפולנית-סובייטית שנתיים לאחר מכן.

בין מלחמות העולם נמנו בכפר כ-1,400 יהודים, רוב תושביו, והקהילה במקום השתקמה בסיוע ארגוני עזרה הדדית, הג'וינט ויוצאי הכפר בארצות הברית. בשנים אלה התקיימה ביישוב פעילות ציונית, ואף הוקם בסמוך לו קיבוץ הכשרה. כמו כן, פעלו ביישוב הבונד ואגודת ישראל, שהפעילה ביישוב בית ספר מרשת בית יעקב.

### בשואה
עם פרוץ מלחמת העולם השנייה הגיעו ליישוב פליטים יהודים ממערב פולין. היישוב, שנכבש לזמן קצר בידי הגרמנים, נתפס לאחר מכן בידי הצבא האדום, אך הועבר לשליטה גרמנית בתחילת אוקטובר 1939, בהתאם להסכם ריבנטרופ מולוטוב. עם התפנות הסובייטים מהכפר, ועוד טרם נכנסו אליו הגרמנים, נערכו פרעות ביהודיו. לאחר כניסת הגרמנים, נלקחו יהודי היישוב לעבודות כפייה, ובתקופה הראשונה לכיבוש הגיעו לכפר פליטים יהודים נוספים, אשר רבים מהם מתו ממגפה שפרצה ביישוב. יודנרט שמונה בכפר בהמשך נצטווה לספק לגרמנים עובדי כפייה, ובהם מאות עובדים למחנות עבודה, ולהעביר להם תשלומי כופר.

ב-15 במאי 1942 הוציאו הגרמנים להורג 13 יהודים מהיישוב, באשמה שסייעו לעובדי הכפייה, וכן כ-50 יהודים נוספים, אשר הוכנסו לחדר, אליו נזרקו רימוני יד. ב-17 במאי 1942 פשטו על הכפר אנשי ס"ס וכוחות עזר אוקראיניים, ריכזו את כ-2,700 היהודים שנותרו בו, ושילחו אותם למחנה ההשמדה סוביבור. קבוצה קטנה של עובדי כפייה יהודים שעוד הושארה ביישוב שולחה ב-14 באוקטובר 1942 לגטו איזביצה, וממנו לבלז'ץ.

מקהילת טורובין לא שרד איש את השואה.

## קישורים חיצוניים

* 
* טורובין באתר מרכז מורשת יהדות פולין
* 
* 
* 

קטגוריה:לובלין (פרובינציה): יישובים
קטגוריה:שואת יהודי פולין: קהילות
קטגוריה:לובלין (פרובינציה): עיירות יהודיות
יום השחרור וההצלה

שמאל|ממוזער|200px|לוגו יום השחרור וההצלה
[שמאל|ממוזער|200px|טקס יום השחרור וההצלה בכנסת, מאי 2014. מימין: הרב [פנחס גולדשמידט, הרב ישראל מאיר לאו, סרגיי יעקובלב, שגריר רוסיה בישראל, גרמן זכרייב, יוזם היום וחבר הכנסת אריה דרעי]]
**יום השחרור וההצלה** מצוין מדי שנה בכ"ו באייר לציון ניצחון בעלות הברית על גרמניה הנאצית במלחמת העולם השנייה. היום מצוין בתאריך שבו נחתמה כניעת גרמניה הנאצית, בליל כ"ו באייר ה'תש"ה.

יום הניצחון לציון כניעתה של גרמניה מצוין במדינות המערב ב-8 במאי (יום הניצחון באירופה) ואילו בגוש המזרחי, ב-9 במאי, כ"יום הניצחון בחבר המדינות". גם בישראל הוא מצוין ב-9 במאי, בהגדרה "יום הניצחון על גרמניה הנאצית".

בשנת ה'תשע"ד יזם גרמן (גבריאל) זכרייב, סגן-נשיא הקונגרס היהודי-רוסי את ציון יום הניצחון גם על פי התאריך העברי. היוזמה נתמכה על ידי ועידת רבני אירופה והרבנים הראשיים לישראל. יום השחרור וההצלה צוין לראשונה גם בתאריך העברי בשנת תשע"ד באירועים בכנסת, בכותל המערבי, במטה האומות המאוחדות שבניו יורק ובאירופה. באותה שנה החל פרויקט לחשיפת קבריהם של כרבע מיליון יהודים שנהרגו כחיילים בצבאות בעלות הברית והמחתרות.

בשנת ה'תשע"ה, לרגל שבעים שנה לכניעת גרמניה הנאצית, הוכנסו שלושה ספרי תורה: לכנסת, לכותל המערבי ולביתו של הרב חיים קנייבסקי. טקסים נוספים לציון יום השחרור וההצלה נערכו בטולוז, במוסקבה ובירושלים. באותה שנה גם החל לימוד 6,250,000 משניות לזכר נרצחי השואה והחיילים היהודים שנהרגו בצבאות בעלות הברית והמחתרות במלחמת העולם השנייה. הלימוד התקיים לקראת חידון משניות עולמי שנערך ביום השחרור וההצלה של שנת ה'תשע"ו.

ב-2018 אישרה הכנסת את "חוק יום השחרור וההצלה מגרמניה הנאצית". במאי 2025, לקראת ציון יום השחרור וההצלה, נחנך מחדש עמוד הגבורה במוזיאון יד ושם, בתרומת גרמן זכרייב.

## קישורים חיצוניים

* 

## הערות שוליים

קטגוריה:חגים ומועדים
קטגוריה:העם היהודי בשואה
קטגוריה:בעקבות מלחמת העולם השנייה
קטגוריה:ימי זיכרון לשואה
קטגוריה:ישראל: מועדים לאומיים
קטגוריה:כניעת גרמניה הנאצית
יורדאנוב

**יורדאנוב** (בפולנית: **Jordanów**) היא עיירה במחוז סוחה שבפרובינציית פולין קטן בפולין, על גדת נהר סקאווה, בה התקיימה עד השואה קהילה יהודית קטנה.

## תולדות היישוב
יורדאנוב נוסדה בשנת 1564, ובשנת 1581 הוענקו לה זכויות עיר. במאות ה-18 וה-19 נודעה העיירה בגידול הבקר והסוסים שבה, ובייצור כלי חרס ובדים.

בחלוקת פולין הראשונה, בשנת 1772, נכללה העיירה בתחום ממלכת הבסבורג, ובשנת 1918 נכללה בתחום הרפובליקה הפולנית השנייה. בתחילת המאה ה-20 הייתה העיירה למוקד נופש והבראה.

## יהודי יורדאנוב
בעיירה התקיימה קהילה יהודית מאורגנת מהמחצית השנייה של המאה ה-19, ובשנת 1869 הוקם בה בית ספר יהודי. בין מלחמות העולם נמנו בעיירה 238 יהודים, והתקיימה בה פעילות ציונית.

עם כיבוש העיירה בידי הגרמנים בתחילת ספטמבר 1939, אלו הסבו לה נזק רב, והחלו לבצע מעשי התעללות בכ-400 היהודים ששהו במקום, תוך לקיחתם לעבודות כפייה. בהמשך, רוכזו יהודי היישוב שבתיהם נהרסו ברובע צפוף בעיירה, שם סבלו מרעב, והם נצטוו לענוד סרט זרוע. בהמשך הגיעו לעיירה פליטים יהודים מצפון מערב פולין, והקהילה המקומית התגייסה לעזרתם. לאחר פרוץ מבצע ברברוסה רצחו הגרמנים מספר משפחות יהודיות מהעיירה, ובאוגוסט 1942 הוטל על הקהילה לשלם סכום כופר גבוה ביותר. במועד מסירת הכסף, רצחו הגרמנים את כל המשפחות היהודית בכפרים שבסביבת יורדאנוב.

ב-29 באוגוסט 1942 פשטו על יורדאנוב שוטרים גרמנים ופולנים, וריכזו בכוח את היהודים שנותרו בעיירה בכיכר השוק בה, תוך רצח מספר יהודים בשעת האקציה. בכיכר נערכה ביהודי העיירה סלקציה, וכ-70 קשישים, ילדים ואמהות לפעוטות נרצחו בפרבר של העיירה. למעלה מ-400 היהודים שעוד נותרו בעיירה גורשו לאחר מכן למאקוב פודהלנסקי, ומשם שולחו למחנה ההשמדה בלז'ץ. כמה עשרות יהודים שנמלטו מהעיירה בשעת האקציה ליערות הסביבה נרצחו בהמשך בידי הגרמנים והפולנים, לאחר שאותרו במהלך מצוד ממושך שנערך אחריהם.

## קישורים חיצוניים

* 
* יורדאנוב באתר מרכז מורשת יהדות פולין
* 

קטגוריה:פולין קטן (פרובינציה): יישובים
קטגוריה:קהילות יהודיות בפולין
קטגוריה:שואת יהודי פולין: קהילות
קטגוריה:קהילות יהודיות שהושמדו בשואה
קטגוריה:יישובים שהוקמו במאה ה-16
גלוסקא

**גלוסקא** הוא שם משפחה יהודי שמקורו בארמית. גלוסקה היא ככר לחם העשויה מקמח סולת.

קטגוריה:שמות משפחה יהודיים בארמית
מפלגת הקוטב

**מפלגת הקוטב**. (בגרינלנדית: **Issittup Partiia**) הייתה מפלגה לאומית ושמרנית גרינלנדית, בראשות ניקולאי היינריך.
## היסטוריה
המפלגה זכתה במושב אחד בבחירות 1987, ושמרה על כוחה בבחירות 1991. עם זאת, היא קיבלה רק 90 קולות בבחירות 1995, ואיבדה את מושבה בפרלמנט.
### תוצאות הבחירות

קטגוריה:לאומיות גרינלנדית
קטגוריה:גרינלנד: מפלגות היסטוריות
קטגוריה:גרינלנד: מפלגות שמרניות
קטגוריה:מפלגות שהוקמו ב-1987
ג'ון באלני

**ג'ון באלני** (באנגלית: **John Balleny** (מת ב-1857) היה רב חובל אנגלי של מפרשית לצייד לווייתנים, ה"אלייזה סקוט". באלני הוביל שיוט חקר לאנטארקטיקה בשביל חברת "סמיואל אנדרבי ובניו" לצייד לווייתנים, בשנת 1839-1838.

במהלך המשלחת הזאת, הפליג יחד עם תומאס פרימן וה"סברינה", אל תוך האוקיינוס הדרומי לאורך פרוזדור של קו אורך, שהתרכז בקו של 175° מזרח, דרומית לניו זילנד. קבוצתו של באלני תיעדה ביומן הספינה פתח חלקי בקרח הדחוס המקיף את היבשת הדרומית, גילתה את איי באלני בפברואר 1839, וצפתה בחטף את אנטארקטיקה עצמה ב-'58 64° דרום, '08 121° מזרח. קטע זה של אדמה מכוסה קרח נקרא כיום חוף סברינה.

פרוזדור באלני באוקיינוס הדרום שימש בשנים הבאות חוקרים כמו רוברט פאלקון סקוט, ארנסט שקלטון, רואלד אמונדסן וריצ'רד בירד, משמש כיום כלי שיט המחדשים את האספקה לתחנת מקמרדו ובסיסים מדעיים נוספים השוכנים באזור ים רוס וסביבתו באנטארקטיקה.

## קישורים חיצוניים

summary of Balleny's roll תמצית רשימותיו של באלני


## הערות שוליים

קטגוריה:אנטארקטיקה: מגלי היבשת
קטגוריה:ימאים בריטים
קטגוריה:רבי חובלים
קטגוריה:בריטים שנולדו ב-1770
קטגוריה:בריטים שנפטרו ב-1857
טופוריב

**טופוריב** (באוקראינית: **Топорів**; בפולנית: **Toporów**) הוא כפר במחוז לבוב שבמערב אוקראינה, בו התקיימה עד השואה קהילה יהודית גדולה.

## תולדות היישוב
טופוריב נוסד כעיר פרטית בבעלות אצולה בשנת 1603. במאה ה-19 גדל היישוב, אך בסוף אותה מאה ובתחילת המאה ה-20 פקדו אותו מספר שריפות הרסניות. כמו כן, ניזוק היישוב קשות בעת כיבושו בידי הרוסים בתחילת מלחמת העולם הראשונה. במאה ה-19 ובמאה ה-20 נודע היישוב בשל תעשיית ייצור כלי החרס שבו. בשנת 1921, בהתאם להסכם ריגה, נכלל היישוב בתחום הרפובליקה הפולנית השנייה.

## יהודי טופוריב
יהודים ישבו ביישוב מהיווסדו, והותר להם לבנות בו בית כנסת, הגם שזה חולל במהלך פרעות בשנת 1635. במהלך פרעות ת"ח ות"ט ניצלו יהודי היישוב מיד הקוזקים, כיוון שגייסות המלך ישבו בו. עד סוף המאה ה-18 היו כפופים יהודי היישוב לקהילת ברודי הסמוכה, ומהמאה ה-19 היו לקהילה עצמאית, שרוב אנשיה חסידים.

בשנות ה-80 של המאה ה-19 הגיע מספר יהודי היישוב לשיא, אך בעקבות האסונות שפקדו את היישוב בשנים שלאחר מכן, היגרו ממנו רבים מיהודיו, ובתחילת המאה ה-20 נמנו במקום כ-1,400 יהודים. בין מלחמות העולם נותרו בכפר קרוב ל-700 יהודים, והתקיימה בו פעילות ציונית. פעילות זו נאסרה עם כיבוש האזור בידי הסובייטים בספטמבר 1939.

ב-24 ביולי 1941, יומיים לאחר פרוץ מבצע ברברוסה, נכנסו הגרמנים ליישוב, ובו ביום התעללו במספר מבכירי הקהילה המקומית, ובהם רב הקהילה רבי משולם זלמן יוסף זילברפרב (חתנו של רבי אהרן מקוידנוב), במבנה בית הכנסת הגדול בו, בסיוע אוקראינים מקומיים. כעבור יומיים ערכו האוקראינים המקומיים, באישור הגרמנים, טבח ביהודי היישוב, בו רצחו כ-180 יהודים בבור שנצטוו לכרות.

יודנרט שמונה ביישוב בהמשך נצטווה לספק לשלטונות עובדי כפייה יהודים, שחלקן בוצעו במחנות עבודה באזור טרנופול. במרץ 1942 שולחו כ-90 מיהודי היישוב למחנה ההשמדה בלז'ץ. בספטמבר 1942 שולחו לבלז'ץ בין 120 ל-200 יהודים נוספים מהכפר. בנובמבר 1942 שולחו אחרוני יהודי היישוב לגטו ברודי. בפברואר 1943 שולחו כ-110 יהודים שאותרו בסביבת הכפר לבלז'ץ.

## קישורים חיצוניים

* טופורוב באתר מרכז מורשת יהדות פולין
* 
* 
* 

קטגוריה:גליציה
קטגוריה:מחוז לבוב: עיירות יהודיות
קטגוריה:שואת יהודי אוקראינה
קטגוריה:יישובים שהוקמו ב-1605
עונת 1910 בסדרה השוודית

**עונת 1910 ב[[הסדרה השוודית (כדורגל)|סדרה השוודית]]** הייתה עונת הכדורגל הראשונה בשוודיה במסגרת ליגה (הטורניר שקדם לליגת העל השוודית), והיא הייתה ליגת הכדורגל המקצועני בשוודיה בשנת 1910. על כל ניצחון קיבלה הקבוצה המנצחת 2 נקודות, על תיקו נקודה אחת ובעבור הפסד 0 נקודות. המשחק בין ויקינגרנה ווסטמנלנד-נרקה מעולם לא שוחק. המנצחת הייתה ארגריטה, שזכתה בסדרה לאחר 14 מחזורים (7 בית ו-7 חוץ).

ארגריטה, כמו גם כל שאר המנצחות של הסדרה השוודית וליגת העל השוודית עד עונת 1930–1931 לא נחשבות כחלק מ"אלופות שוודיה", כיוון שהמושג "אלופת שוודיה" (svenska mästare) היה שמור למנצחת במפעל טורניר גביע שוודיה (1896-1925). על כן, המנצחת ארגריטה לא מוכרת כ"אלופת שוודיה" אלא כ"זוכת הסדרה" (Seriemästare).

המשחק הראשון של העונה, שהיה גם המשחק הראשון אי-פעם במסגרת ליגה מקצוענית בשוודיה התקיים ב-24 בספטמבר 1910 כאשר ארגריטה ניצחה את ויקינגרנה באצטדיונה הביתי ולהאלה שבגטבורג בתוצאה 13-0.
## הקבוצות המשתתפות

## טבלאות
### טבלת הליגה

### לוח תוצאות המשחקים

## קישורים חיצוניים
* טבלאות הליגה ומעט הסבר 
## הערות שוליים

קטגוריה:1910 בספורט
קטגוריה:שוודיה: כדורגל
1910
דמוקרטים (גרינלנד)

ה**דמוקרטים** (בגרינלנדית: **Demokraatit**; בדנית: **Demokrater**) היא מפלגה ליברלית יוניוניסטית (תומכת באיחוד של גרינלנד ודנמרק) גרינלנדית.

## היסטוריה
המפלגה הוקמה בשנת 2002 וזכתה בחמישה מושבים בבחירות באותה השנה. זה הגדיל את מקום מושבה לשבעה בבחירות 2005, אך הוצאה מהשלטון על ידי מה שמכונה "קואליציית הזוהר הצפוני" של סיומוט, אינואיט אטקטיגיט ואטסוט. מספר המושבים בה ירד לארבעה מושבים בבחירות 2009; עם זאת, היא נכנסה לקואליציה ממשלתית עם אינואיט אטקטיגיט ועמותת המועמדים, והוציאה את סיומוט השולט לשעבר מהשלטון לראשונה בתולדותיה. בבחירות 2013 המפלגה זכתה בשני מנדטים בלבד, אך זכתה בשני מנדטים נוספים בבחירות 2014. ובבחירות 2018 המפלגה קיבלה שני מושבים נוספים וכעת יש לה שישה מושבים בפרלמנט של גרינלנד.

## תוצאות הבחירות

## קישורים חיצוניים
* 

קטגוריה:יוניוניזם גרינלנדי
קטגוריה:גרינלנד: מפלגות
קטגוריה:גרינלנד: מפלגות ליברליות
קטגוריה:מפלגות שהוקמו ב-2002
טלחאני

**טלחאני** (בבלארוסית: **Целяханы**, צייליאחאני; בפולנית: **Telechany**; ביידיש: **טעלעכאן**) היא עיירה במחוז ברסט שבמערב בלארוס, בה התקיימה עד השואה קהילה יהודית גדולה.

## תולדות היישוב
טלחאני נוסדה במאה ה-15, ועד המאה ה-18 הייתה בבעלות מספר משפחות אצולה פולניות. במאה ה-18 הוקם בעיירה מפעל לייצור כלי חרסינה.

מעגן שהוקם ביישוב בתחילת המאה ה-19, בתעלת מים אשר חיברה בין הנהרות יאסולדה ושצ'רה, הביא לפיתוחו הכלכלי. לאחר מלחמת העולם הראשונה נכללה העיירה בתחום הרפובליקה הפולנית השנייה.

## יהודי טלחאני
יהודים ישבו בעיירה מתחילת המאה ה-18, ואלו נטלו חלק מרכזי בפיתוחה הכלכלי. בשנים הראשונות של המאה ה-20 נמנו בעיירה 1,508 יהודים, והחלו לפעול בה חוגים ציוניים.

בתחילת מלחמת העולם הראשונה, בערב יום כיפור תרע"ו, הוציאו השלטונות הרוסיים צו גירוש ליהודי העיירה, ולאחר הגירוש, בתיהם הועלו באש. בשנת 1917 שבו חלק מיהודי העיירה לבתיהם ביישוב, ואלו היו נתונים לתקיפות ולהתעללויות מצד החיילים הפולנים שהגיעו למקום.

בין מלחמות העולם השתקמה במעט הקהילה היהודית בעיירה, בסיוע הג'וינט, ובתחילת שנות השלושים נפתח במקום בית ספר של רשת החינוך "חורב". עד פרוץ מלחמת העולם השנייה עלו כ-80 משפחות מהיישוב לארץ ישראל. הפעילות הציבורית היהודית בעיירה נאסרה עם כיבושה בידי הסובייטים בספטמבר 1939. בשנים אלה נמנו ביישוב 463 יהודים, רוב תושביו.

### בשואה
ב-28 ביוני 1941, במהלך מבצע ברברוסה, נכבשה העיירה בידי הגרמנים, ויהודים רבים שניסו להימלט ממנה, נאלצו לשוב אליה בשל הדרכים המשובשות. במהלך כחודש ימים שבהם טרם כונן שלטון בעיירה, ערכו מדי ערב איכרי הסביבה פרעות ומעשי שוד ביהודי היישוב. ב-5 באוגוסט 1941 הגיעו לעיירה אנשי ס"ס, ולמחרת ריכזו את הגברים היהודים בה, התעללו בהם, ולבסוף רצחו אותם בבורות ירי. למחרת, 7 באוגוסט 1941, נרצחו בבורות גם הנשים והילדים היהודים מהעיירה.

מספר יהודים מהעיירה שהצליחו להסתתר בשעת האקציה הוסגרו לגרמנים בידי איכרי הסביבה.

## קישורים חיצוניים

* 
* טלחן באתר מרכז מורשת יהדות פולין
* 
* 

קטגוריה:מחוז ברסט: עיירות יהודיות
קטגוריה:בורות ירי בשואה
רנה שניידר

**רנה שניידר** (בגרמנית: **René Schneider**, נולד ב-1 בפברואר 1973 בשוורין שבגרמניה המזרחית) הוא כדורגלן עבר גרמני ששיחק בעמדת המגן.

## קריירת מועדונים
שניידר שיחק כנער בפ.צ. מגדבורג, ובשנת 1989 עלה לקבוצה הבוגרת, ששיחקה אז בליגת העל המזרח-גרמנית. לאחר איחוד גרמניה, נשאר שניידר במגדבורג, על אף שהקבוצה לא עברה לשחק בבונדסליגה. בעונת 1993/94 שיחק במועדון FSV ברנדנבורג, ובתום עונה זו חתם בהנזה רוסטוק, ששיחקה אז בליגת הבונדסליגה השנייה. בעונתו הראשונה בהאנזה רוסטוק, 1994/95, שניידר עלה עם הקבוצה לבונדסליגה, ובעונת 1995/96 ערך את הופעת הבכורה שלו בליגה זו. בשתי עונותיו ברוסטוק השיג שניידר נתונים זהים-הבקעת שישה שערים ב-31 משחקי ליגה. כאשר בעונתו השנייה בקבוצה, הוביל אותה אל המקום השישי המפתיע בבונדסליגה. הצלחה זו גרמה למאמן נבחרת גרמניה, ברטי פוגטס, לזמנו לסגל הגרמני ליורו 1996, וגררה התעניינות מקבוצות אחרות.

לאחר יורו 1996, חתם שניידר בבורוסיה דורטמונד, שם שיחק שלוש עונות, אך לא הצליח להביא את עצמו לידי ביטוי, כאשר צבר רק 11 הופעות בבונדסליגה בשלוש עונות, בהן הבקיע שלושה שערים. עם זאת, לשניידר הופעה בליגת האלופות בעונת 1996/97 במשחק הראשון ברבע הגמר מול אוסר. במשחק זה בורוסיה דורטמונד ניצחה 1–3 ושניידר הבקיע את השער השני. למעט משחק זה, שניידר לא שיחק בליגת האלופות באותה עונה, והקבוצה זכתה בתואר לאחר ניצחון 1–3 במשחק הגמר על יובנטוס.

בתום עונת 1999 שב שניידר להנזה רוסטוק, אך לא הצליח לשחזר את הצלחתו הקודמת ומיעט לשחק. לאחר מכן עבר להמבורג ולאוסנבריק, שגם בהן מיעט לשחק. לאחר מספר שנים במועדון חובבים, פרש שניידר ממשחק פעיל בשנת 2007.

## קריירה בינלאומית
לשניידר שמונה הופעות במדי נבחרת גרמניה עד גיל 21, בהן הבקיע שער אחד. שניידר ערך את הופעתו היחידה במדי נבחרת גרמניה בדצמבר 1995, במשחק ידידות מול נבחרת דרום אפריקה, שהסתיים בתוצאה 0-0. שניידר זומן לסגל נבחרת גרמניה ליורו 1996 על ידי המאמן ברטי פוגטס, אך לא זכה לדקות משחק. נבחרת גרמניה זכתה בטורניר זה לאחר ניצחון 1–2 בגמר מול נבחרת צ'כיה, לאחר שער זהב של אוליבר בירהוף.

## תארים
עם בורוסיה דורטמונד:
* ליגת האלופות: 1996/97
* הגביע הביניבשתי: 1997

עם נבחרת גרמניה:
* יורו 1996

## קישורים חיצוניים

קטגוריה:כדורגלנים מזרח גרמנים
קטגוריה:מגני כדורגל גרמנים
קטגוריה:כדורגלני פ.צ. מגדבורג
קטגוריה:כדורגלני הנזה רוסטוק
קטגוריה:כדורגלני בורוסיה דורטמונד
קטגוריה:כדורגלני המבורג
קטגוריה:כדורגלני אוסנבריק
קטגוריה:כדורגלני נבחרת גרמניה
קטגוריה:כדורגלנים גרמנים
קטגוריה:כדורגלני יורו 1996
קטגוריה:גרמנים שנולדו ב-1973
רוסאן

שמאל|ממוזער|250px|אשכול רוסאן בשל
**רוסאן** בצרפתית: **Roussanne**, מוכר גם כ**רוסאן בלאן** וכ**ברז'רון**) הוא זן גפן יין לבן, שמקורו בעמק הרון שבדרום צרפת, שם הוא מעורבב על פי רוב עם זן הענבים מרסאן (Marsanne).

האפלסיונים המפורסמים של הרוסאן הם הרמיטאז' (Hermitage), קרוז-הרמיטאז' (Crozes-Hermitage) וסנט-ג'וזף (Saint-Joseph) בצפון עמק הרון. באזור שאטונף-די-פאפ שבדרום עמק הרון, הרוסאן הוא אחד משישה זני ענבים לבנים המותרים לגידול, יחד עם גרנאש בלאן, פיקפול, קליירט בלאן, בורבולאן ופיקרדן. בשאטונף-די-פאפ ניתן לערבב את הרוסאן יחד עם זנים אדומים.

הרוסאן נטוע גם באזורי גידול יין של העולם החדש כקליפורניה, וושינגטון, טקסס ואוסטרליה, כמו גם אזורי גידול באירופה ככרתים, טוסקנה וספרד.

כאשר הענבים בשלים, קליפתם נוטה לגוון אדמדם-חום ומעריכים שמכאן שורש שמו (בצרפתית: *roux* פירושו אדום)

היין המופק מענבי הרוסאן מאופיין לעיתים קרובות בארומות של תה צמחים. באקלים חם, מאופיין היין בטעמים של אגס דבש וגוף מלא, באקלים קריר, היין יהיה פרחוני ועדין יותר ובעל חומציות גבוהה יותר. זן זה קשה לגידול באזורים רבים וסובל מרגישות לקימחון ולריקבונות, כמו גם הבשלה מאוחרת יחסית או לא אחידה, ורמת יבול לא סדירה.

## בישראל
בישראל ניטע הרוסאן לראשונה בכמויות קטנות בשנת 2009. בין החלוצים בנטיעת הזן ובהפקת יין רוסאן זַנִּי היו יקב תבור ויקב פלדשטיין. ממסך של רוסאן יחד עם זנים נוספים, הפיקו ביקב בנימינה, לוריא, יקב כרם אביתר, נטופה, ביקב ויתקין ויקב בזק (כרמי יוסף).

## קישורים חיצוניים

* רוסאן באתר איש הענבים
* רוסאן - קווים לדמותו באתר "בקבוק"

קטגוריה:זני ענבים
ליגת העל ההודית

**הסופר ליג ההודית** (בהינדי: **इंडियन सुपर लीग**, **Indian Super League**) היא ליגת הכדורגל הבכירה של הודו.

הליגה הוקמה ב-21 באוקטובר 2013 במטרה להביא את הכדורגל לצמרת הספורט בהודו ולתודעת הכדורגל העולמי. בשל הכסף המושקע בליגה, שחקנים זרים רבים הנמצאים בשלהי הקריירה מגיעים לשחק בה. החל מעונת 2022/2023 ליגה נחשבת לליגה הבכירה בהודו. 

נכון לשנת 2025 בדירוג AFC ליגה מדורגת במקום ה-24 עם 20.627 נקודות (דירוג מבוססת על הערכת השתתפות הקבוצות ב-8 עונות אחרונות). זה היה ירידה של 6 מקומות לעומת הדירוג הקודם. בהתאם לכך ליגה לא יכולה לשלוח נציגים לליגת האלופות האסייתית עילית ולליגת האלופות האסייתית השנייה.

## היסטוריה
קבוצות כדורגל ראשונות התארגנו בהודו הבריטית בסוף המאה ה-19. הם שיחקו בליגות אזוריות. אחרי שהודו זכתה בעצמאות, לא הוקמה ליגה ארצית וקבוצות המשיכו להתחרות בליגות אזוריות.

בשנת 1996 לראשונה הוקמה ליגה שכללה קבוצות למדינות הודו השונות. היא פעלה תחת שם "הליגה הלאומית" - National Football League והייתה הליגה הבכירה עד לשנת 2007.

בשנת 2007 החול משחקי I-League שהייתה הליגה הבכירה בכדורגל ההודי עד לשנת 2017. החל משנת 2017 I-League ו"סופר ליגה" פעלו כליגות בכירות. החל מעונת 2022/2023 "סופר ליג" קיבלה מעמד של ליגה בכירה ו-"I-League" קיבלה הכרה כליגת משנה.

## מתכונת הליגה
הליגה התחילה באוקטובר 2014 עם שמונה קבוצות שהיו קבועות בהתחלה. במהלך שלוש העונות הראשונות שלה, התחרות פעלה ללא הכרה רשמית של קונפדרציית הכדורגל של אסיה (AFC), התחרות נבנתה גם באותו קווים כמו ליגת העל ההודית לאותה תקופה, ה-I-League, שהיום מהווה את הליגה השנייה.  

בהתחלה כל עונה נמשכה רק 3 חודשים, מאוקטובר עד דצמבר, ומשחקים נערכו כמעט מדי יום. עם זאת, לפני עונת 2017/2018, הליגה התרחבה לעשר קבוצות, הרחיבה את לוח הזמנים שלה לשישה חודשים וזכתה להכרה מה-AFC.

החל מעונת 2022 ליגת הסופר ליג היא הליגה הבכירה בהודו, ומתקיימת בין החודשים אוקטובר ועד מרץ, בה משתתפות 11 הקבוצות הבכירות מרחבי הודו, כאשר השחקנים נבחרים לקבוצות בשיטת הדראפט. בעונה הסדירה ישנם 22 מחזורי ליגה בהם כל קבוצה מתחרה פעמיים נגד קבוצה אחרת, ובסוף העונה לקבוצה בעלת מספר הנקודות הגבוהה מוענק "גביע מגן המנצחים של הליגה", והיא עולה לשחק בפלייאוף האליפות ביחד עם הסגנית וארבע הקבוצות במקומות 3-6 שמצטרפות אליהם.

עונת 2025/2026 כוללת 13 קבוצות. העונה צפויה להתחיל בדצמבר בהנחה שיהיה פתרון לבעיות כספיות קיימות. העונה תכלול 24 מחזורים בשיטת משחק בית/משחק חוץ. בסוף העונה לקבוצה בעלת מספר הנקודות הגבוהה מוענק "גביע מגן המנצחים של הליגה", והיא עולה לשחק בפלייאוף האליפות ביחד עם הסגנית וארבע הקבוצות במקומות 3-6 שמצטרפות אליהם.

## אלופות הליגה בעבר

## תוארי ליגה לפי קבוצות

## קישורים חיצוניים

* 

* נתונים מאתר rsssf
* נתונים מאתר globalsport
* נתונים מאתר transfermarkt
* נתונים מאתר soccerway

## הערות שוליים

קטגוריה:הודו: כדורגל
הודו
100 דברים להספיק לפני התיכון

**100 דברים להספיק לפני התיכון** (באנגלית: **Things to Do Before High School 100**) היא קומדיית מצבים ששודרה בערוץ ניקלודיאון ובישראל בטין ניק.

הפיילוט של הסדרה עלה בארצות הברית ב-11 בנובמבר 2014 והיא חזרה לשידור ב-30 במאי 2015. בישראל, שידור הסדרה החל ב-31 בינואר 2016. הסדרה הסתיימה בארצות הברית ב-27 בפברואר 2016 ובישראל, ב-6 במרץ 2016.

## עלילה
סיג'יי חלמה בסיוט שכשתהיה בתיכון ינתקו הקשרים מכל החברים שלה, והיא נחושה להפוך את שנותיה בחטיבת הביניים למהנות. היא ושני חבריה הטובים, פנוויק וכריספו, יצרו לעצמם רשימה של 100 אתגרים שהופכים כל יום להרפתקה חדשה.

## דמויות
***סיג'יי מרטין** (איזבלה מרסד) -  החברה הכי טובה של כריספו ופנוויק, במהלך הסדרה היא ממציאה להם את המשימות.
***פנוויק פרייז'ר** (ג'ים קינג תומבס) -  הגאון שבחבורה שלהם, חכם מאוד.
***כריסטופר (כריספו) פאוורס** (אוון ג'וינר) - כריספו הוא ילד מקובל אשר מנסה להתחמק מהילדה הכי מקובלת בבית ספר, מינדי אשר מאוהבת בו קשות.
***ג'ק' רוברטס** (ג'ק דה סינה) -  בסדרה הוא היועץ שלהם אשר עוזר להם להתחמק מבעיות שנוצרות בעקבות המשימות

***מינדי מינוס*** (בריידי רייטר) - הילדה הפופולרית ביותר בכיתה, מוקפת בשפוטות ומאוהבת קשות בכריספו

## סקירה כללית של הסדרה

## פרקים
### עונה 1

## קישורים חיצוניים
* 

קטגוריה:ניקלודיאון: תוכניות וסדרות
קטגוריה:קומדיות מצבים אמריקאיות
קטגוריה:תוכניות טלוויזיה באנגלית
קטגוריה:סדרות טלוויזיה אמריקאיות שעלו לשידור בשנת 2014
פידקאמין

**פידקאמין** (באוקראינית: **Підкамінь**; בפולנית: **Podkamień**, פודקאמין) היא עיירה במחוז לבוב שבמערב אוקראינה, בה התקיימה עד השואה קהילה יהודית גדולה.

## תולדות היישוב
בעיירה נתקיים עוד בראשית המאה ה-13 מנזר דומיניקני, אולם בשנת 1245 נהרס מנזר זה בידי הטטרים. במחצית השנייה של המאה ה-15 שוקמה העיירה, ובשנים אלה נבנתה בה מצודה. בשנת 1519 שבו הטטרים, והחריבו את העיירה, וזו השתקמה לקראת סוף המאה ה-17.

מחלוקת פולין הראשונה, בשנת 1772, ועד סוף מלחמת העולם הראשונה, נכללה העיירה בתחום גליציה האוסטרית, ולאחר מכן נכללה בתחום הרפובליקה הפולנית השנייה. במהלך מלחמת העולם הראשונה ניזוקה העיירה בידי הגייסות הרוסיים שעברו בה.

## יהודי פידקאמין
יהודים ישבו בעיירה מהמאה ה-17, והיו כפופים תחילה לקהילת לבוב. במחצית השנייה של המאה ה-18 גדל היישוב היהודי בעיירה, ונבנה בה בית כנסת. בשנות ה-80 של המאה ה-19 הגיעה מספר יהודי העיירה לשיא - 1,552 איש, אך לאחר מכן, עזבו את העיירה רבים מיהודיה. ההרס שנגרם לעיירה במהלך מלחמת העולם הראשונה הביא לעזיבת נוספים, ובשנים אלה נמנו בעיירה 822 יהודים, פחות משליש מתושביה. לאחר כיבוש האזור בידי הסובייטים בספטמבר 1939, נאסרה בה הפעילות הציבורית היהודית, ומספר יהודים אמידים בה נאסרו.

ב-2 ביולי 1941, במהלך מבצע ברברוסה, נכבשה העיירה בידי הגרמנים, ובתקופה זו נמנו בה 927 יהודים. בשתי אקציות, באוגוסט ובספטמבר 1942, שולחו יהודי העיירה למחנה ההשמדה בלז'ץ. ב-13 בדצמבר 1942 חוסלה סופית הקהילה בעיירה, עם גירוש אחרוני יהודיה לגטו ברודי, ממנו חלקם שולחו למחנות עבודה בסאסוב או בברודי עצמה. מספר מיהודי העיירה שהצליחו להימלט מהאקציות אותרו ברובם בידי שוטרים או איכרים אוקראינים, ונרצחו במקום.

יהודים בודדים מהעיירה שרדו את השואה, אך אלו לא שבו אליה, בשל איום על חייהם מצד אוקראינים לאומנים.

## קישורים חיצוניים

* 
* פודקאמיין באתר מרכז מורשת יהדות פולין
* 
* 

קטגוריה:גליציה
קטגוריה:שואת יהודי אוקראינה
קטגוריה:מחוז לבוב: יישובים
קטגוריה:מחוז לבוב: עיירות יהודיות
מורדי יהודה

**מורדי יהודה** היא קבוצת פוטבול מבית שמש המשתתפת בליגת הפוטבול הישראלית.

הקבוצה מתאמנת בבית שמש. הקבוצה הצטרפה לליגת ה-IFL בעונת 2009–2010.
הקבוצה הוקמה מכמה חברים ששיחקו בקבוצת "ירושלים קינגס" ועזבו את הקבוצה כדי לעשות משהו שונה. הם התחילו בירושלים ובשנת 2019 עברו לבית שמש. הקבוצה מורכבת משחקנים מירושלים ובית שמש ומהיישובים סביבה.
חולצות הקבוצה הם בצבע כתום, ועליהן מגן דוד בצבע ירוק; כתום מתוך הזדהות עם ארץ ישראל, וירוק-זית להביע הערכה ללוחמי צה"ל.

בעונה הראשונה בשנת 2009–2010 סיימה הקבוצה במאזן 4–6 והודחה בחצי גמר על ידי תל אביב סייברס.

בעונת 2010–2011 סיימה הקבוצה במאזן 2–8 ניצחה את אריות ירושלים בחצי הגמר באחד המשחקים שייזכרו כמשחק הקאמבק הגדול, הגיעה לגמר וניצחה את תל אביב סייברס.

בעונת 2011–2012 סיימה הקבוצה במאזן 3–7 והפסידה בווילד קארד לחיפה אנדרדוגס.

בעונת 2012–2013 סיימה הקבוצה במאזן 5-5 בעונה לא קלה עברה את האריות והפיונירס אך הפסידה בגמר לתל אביב סייברס.

בעונת 2013–2014 סיימה הקבוצה במאזן 0–9 והודחה בחצי גמר מותח על ידי תל אביב פיונירס.

בעונת 2014–2015 סיימה הקבוצה שוב במאזן 0–9 עלתה לגמר וניצחה את תל אביב פיונירס עם תואר שני בליגה.

## טבלת עונות

## קישורים חיצוניים

* סרט דוקומנטרי על הקבוצה ששודר בערוץ 8, באתר ynet

קטגוריה:קבוצות פוטבול בישראל
קטגוריה:ירושלים: מועדוני ספורט
סי. ג'יי. מקולום

**כריסטיאן ג'יימס "סי. ג'יי." מקולום** (באנגלית: **Christian James "C. J." McCollum**; נולד ב-19 בספטמבר 1991) הוא כדורסלן אמריקאי המשחק בקבוצת אטלנטה הוקס מליגת ה-NBA, בעמדת הקלע.

## נעורים וקריירת מכללות
מקולום נולד וגדל בקנטון שבאוהיו. אחיו הבכור אריק מקולום אף הוא כדורסלן מקצועני.

מקולום סיים תואר ראשון בעיתונאות ושיחק כדורסל באוניברסיטת ליהיי שבפנסילבניה. בעונתו הראשונה קלע 19.1 נקודות בממוצע למשחק והיה בכך לקלע המצטיין בארצות הברית מבין שחקני השנה הראשונה במכללות. הוא סייע לקבוצתו לזכות באליפות ליגת הפטריוט ולהעפיל לטורניר אליפות המכללות בכדורסל בו הפסידה בסיבוב הראשון לאוניברסיטת קנזס, משחק בו קלע מקולום 26 נקודות. בעונתו השנייה קלע 21.8 נקודות ולקח 7.8 ריבאונדים בממוצע למשחק. בעונתו השלישית קלע 21.9 נקודות בממוצע למשחק והוביל את ליהיי לזכייה נוספת בטורניר ליגת הפטריוט. בטורניר אליפות המכללות חוללה ליהיי הפתעה גדולה כשניצחה בסיבוב הראשון את אוניברסיטת דיוק, הרבה בזכות 30 נקודות של מקולום. בעונתו האחרונה בליהיי נפצע ושבר את רגלו בינואר 2013, לאחר 12 משחקים והחמיץ את שאר העונה. במהלך הקריירה שלו בליגת המכללות זכה מקולום פעמיים בתואר שחקן העונה של ליגת הפטריוט ו-3 פעמים לחמישיית העונה, בתום לימודיו היה לקלע המצטיין בכל הזמנים של אוניברסיטת ליהיי.

## קריירה מקצועית
מקולום נבחר במקום העשירי בדראפט ה-NBA 2013 על ידי פורטלנד טרייל בלייזרס. הוא הצטיין בליגת הקיץ של ה-NBA אך שבר את רגלו לפני פתיחת העונה ב-NBA והחמיץ את תשעה השבועות הראשונים של העונה. את משחק הבכורה שלו רשם ב-8 בינואר 2014. בתום העונה רשם ממוצע של 5.3 נקודות למשחק ב-38 המשחקים בהם שותף. בעונת 2014 השיג ממוצע של 6.8 נקודות למשחק. בפלייאוף הצטיין בסדרה בה הפסידה פורטלנד לממפיס גריזליס בסיבוב הראשון 1–4. מקולום קלע בשלושת המשחקים האחרונים של הסדרה 26, 18 ו-33 נקודות.

עונת 2015/2016 הייתה לעונת הפריצה של מקולום; הוא הפך לשחקן חמישייה קבוע, כבר במשחק הראשון של העונה קבע שיא קריירה של 37 נקודות ואת העונה סיים עם ממוצע של 20.8 נקודות למשחק. בסיום העונה זכה בפרס השחקן המשתפר של העונה ב-NBA. בפלייאוף סייע לפורטלנד לגבור בסיבוב הראשון על לוס אנג'לס קליפרס בטרם הודחה הקבוצה בסיבוב השני על ידי גולדן סטייט ווריורס. מקולום השיג בפלייאוף ממוצע של 20.5 נקודות למשחק ושותף בלמעלה מ-40 דקות למשחק. בשתי העונות הבאות הודחה פורטלנד בסיבוב הפלייאוף הראשון מול הווריורס (0–4) והפליקנס (0–4), בהתאמה.

ב-31 בינואר 2018 קלע מקולום שיא קריירה של 50 נקודות במשחק מול שיקגו בולס.

ב-2022 עבר לניו אורלינס פליקנס.

## חיים אישיים
מקולום מכהן כיום כנשיא ארגון שחקני ה-NBA, לאחר שכיהן כסגן הנשיא הראשון של כריס פול.

## סטטיסטיקות הקריירה
### בעונה הסדירה של ה-NBA

### בפלייאוף ה-NBA

## קישורים חיצוניים

* סי. ג'יי. מקולום באתר אוניברסיטת ליהיי
* 

## הערות שוליים

קטגוריה:אמריקאים ילידי אוהיו
קטגוריה:קנטון (אוהיו): אישים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני איידהו סטמפיד (ליגת הפיתוח של ה-NBA)
קטגוריה:כדורסלני פורטלנד טרייל בלייזרס
קטגוריה:בחירות דראפט של פורטלנד טרייל בלייזרס
קטגוריה:אוהיו: כדורסלנים
קטגוריה:בוגרי אוניברסיטת ליהיי
קטגוריה:כדורסלני אוניברסיטאות ומכללות בארצות הברית
קטגוריה:כדורסלני ניו אורלינס פליקנס
קטגוריה:אמריקאים שנולדו ב-1991
צבי מלטר

**צבי הירש** (**הנרי**) **מַלְטֵר** (**Henry Malter**; 23 במרץ 1867, ז'אבנו, גליציה - 1925) היה רב וחוקר יהדות אמריקאי.

## חייו
מלטר התחנך בבית ספר יסודי בז'אבנו, ובאוניברסיטאות ברלין (1889-1892) והיידלברג (דוקטורט, 1894). הוא היה תלמידו של משה שטיינשניידר בין השנים 1890 ל-1898, והוסמך שם כרב. הוא שימש ספרן בספרייה המדעית של הקהילה היהודית בברלין בשנת 1899.

בשנת 1900 התמנה לפרופסור במכללת היברו יוניון קולג' בסינסינטי, אוהיו. שם לימד פילוסופיה יהודית של ימי הביניים, תנ"ך, משפט עברי, ספרות וערבית. במקביל לתפקידו במכללה, החל משנת 1902 שימש גם כרב בקהילת שארית ישראל בעיר. ביקורתו על הגישה התאולוגית של היהדות הרפורמית האמריקאית הובילה לסכסוך בינו לבין הרב קאופמן קוהלר, מחלוצי התנועה היהודית-רפורמית באמריקה שבאותה עת שימש כנשיאה של מכללת היברו יוניון קולג' בה לימד. בעקבות סכסוך זה מלטר עזב את המכללה בשנת 1907.

מייסוד מכללת דרופסי בשנת 1907 ועד יומו האחרון, כיהן בה כפרופסור לספרות חז"ל, אתיקה ופילוסופיה של ימי הביניים, ופרסם בתקופה זו מספר מאמרים חשובים שזכו לפרסום בכתבי עת מוכרים דוגמת Jewish Quarterly Review ואחרים.

## כתביו
בעברית חיבר בין היתר:
* מסכת תענית מן תלמוד בבלי: הוצאה מדויקת על פי עשרים וארבעה כתבי-יד ועל פי נוסחאות הראשונים והוצאות עתיקות עם מראה מקומות והערות המכילות חלופי נוסחאות והרבה באורים ופרושים, ירושלים, תשל"ג
* **ספרות ישראל**, תרגום מוער מגרמנית של חיבורו של שטיינשניידר (1897)
* **סעדיה גאון: חייו ויצירותיו** (1926)
כמו כן פרסם מאמרים ומחקרים בכתבי העת "המגיד", "השילוח", "ממזרח וממערב", "*Jüdischer Volkskalender*", "*American Journal of Semitic Languages*", ו-"*Hebrew Union College Journal*".

## מקורות
* הערך על מלטר מאת כורש אדלר ב-*[[Jewish Encyclopedia]]*, המצויה בנחלת הכלל.
* Malter, Henry - encyclopedia.com.

## קישורים חיצוניים

* 
* 
; כתבי ד"ר צבי מלטער
* 
* 
* 

קטגוריה:יהודים שהיגרו מפולין לארצות הברית
קטגוריה:רבנים אמריקאים
קטגוריה:חוקרי יהדות יהודים אמריקאים
קטגוריה:מנהיגים דתיים בסינסינטי
קטגוריה:סגל היברו יוניון קולג'
קטגוריה:אמריקאים שנולדו ב-1867
קטגוריה:אמריקאים שנפטרו ב-1925
טדורנה אוסטרלית

**טדורנה אוסטרלית** (שם מדעי: *Tadorna tadornoides*) היא מין של עוף מים ממשפחת הברווזיים מהסוג טדורנה, החי באוסטרליה.

אורכה של טדורנה זו 55-73 ס"מ והיא בעלת גוף כהה דמוי אווז, חזה כתום, צוואר וראש כהים ומקור קטן אפור כהה. הכנפיים בעלות קצוות ירוקים ואדמונים. הנקבה דומה לזכר אך יש לה כתמים לבנים על הפנים, מסביב לעיניים ולפני המקור; בעלת "קולר" לבן וכנפיים עם קצה יותר לבן וכן היא בעלת מקור יותר "ברווזי" מהזכר. באופן כללי הזוויגים דומים, שלא כמו שאר הברווזים, אצלם הזכרים צבעוניים בהרבה מהנקבות.

ברווז זה גולה בשנת 1828 על ידי החוקרים הבריטים פרידוק סלביי וויליאם ג'רדין.

הם חיים בטבע בדרום מזרח וכן במערב אוסטרליה ובטסמניה וחיים ברחבי אגמים וביצות. חלק מהאווזים נודדים צפונה בקיץ לאגמים גדולים כמו אגם גאורג שבניו סאות' ויילס בו חיים ברווזים רבים. הם די נפוצים באוסטרליה. הם אוכלי עשבים וצמחית מים וכן חרקים בשדות ובביצות שליד המים.

הם מטילים ביצים בחורים בעצים או בגדות הנהר ומטילים 8-15 ביצים. הביצים בוקעות לאחר כחודש והצעירים מתלווים לאם במסעה ובשיט. הם עלולים להיטרף על ידי שחפים, נמיות כיס, שועלים, עופות דורסים ונחשים והבוגרים עלולים להיטרף גם על ידי כלבי דינגו, עיטים, תנינים, לטאות כוח ושועלים שפלשו לאוסטרליה.

## קישורים חיצוניים

* טדורנה אוסטרלית בibc.lynxeds

## הערות שוליים

קטגוריה:בעלי חיים שתוארו ב-1828
קטגוריה:טקסונים שתוארו בידי ג'ון פריידוקס סלבי
קטגוריה:ברווזי צדפות
קטגוריה:אוסטרליה: עופות
ברווז המסיכה

**ברווז המסיכה** (שם מדעי: *Nomonyx dominicus*) הוא מין של ברווז אמריקאי החי ברחבי ביצות מדרום ארצות הברית כמו בפלורידה לעבר מקסיקו ועד אמריקה הדרומית וכן באיים הקאריבים והוא המין היחיד בסוגו.

ברווז זה בעל זנב זקור והוא קרוב משפחה רחוק של ברווזי הצחראש, של ברווז שחור-ראש (*Heteronetta atricapilla*) ושל ברווז המושק - כולם שייכים לתת-משפחת ברווזים זקופי-זנב (Oxyurinae).

ברווז זה בעל נוצות אדמוניות וראש שחור וכן כנפיים מנומרות. המקור כחול ועיטור לבן סביב העיניים הגדולות. הנקבות והצעירים בעלי גוף כהה יותר ובעלי פסים לבנים לאורך הפנים הצהבהבות.

הם חיים בביצות, אגמים רדודים ואף ביערות גשם וביצות מנגרובים. הם מחפשים במים זרעים, שורשם ועלים של צמחי מים וכן חרקים וסרטנים וצוללים לחפש מזון. אף על פי שהם די חשאיים הם אינם בסכנת הכחדה, אם כי לעיתים הם נפגעים מזיהום נהרות וכריתת עצים. הם מקננים על עצים.

## קישורים חיצוניים

* ברווז המסכה באתר neotropical.birds

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:ברווזים זקופי-זנב
קטגוריה:עופות יחידים בסוגם
קטגוריה:הרפובליקה הדומיניקנית: עופות
קטגוריה:מקסיקו: עופות
קטגוריה:קולומביה: עופות
קטגוריה:ארגנטינה: עופות
קטגוריה:בעלי חיים שתוארו ב-1766
קטגוריה:ברזיל: עופות
מרגון כיפה

**מרגון כיפה** (שם מדעי: *Lophodytes cucullatus*) הוא מין של עוף ממשפחת הברווזיים השייך לתת-משפחת המרגוניים. מין זה יחידי בסוגו וקרוב משפחה של המרגון הגדול. ברווז זה חי בטבע באמריקה הצפונית אך הופץ על ידי האדם לאירופה.

## תיאור
מין זה הוא הקטן ביותר בתת-המשפחה יחד עם המין מרגון גמד (*Mergellus albellus*), הדומה לו מעט. אורכו הממוצע 43-58 ס"מ, מוטת הכנפיים 56-70 ס"מ ומשקלו 540-680 גרם. הזכרים בעלי ראש מגודל לבן בחלק האחורי והחלק הקדמי והקצוות שחורים וכן גם המקור, פלג הגוף העליון, הכנפיים והזנב הזקור מעט. הבטן אדמונית עם חזה לבן ומוקף פסים אופקיים שחורים והעיניים צהובות. לעומת הזכר הנקבות בעלות גוף חום עם ראש בינוני בעל ציצה מזדקרת בצבע חום-כתום והמקור שלה צהוב מלמטה וכהה מלמעלה. הבטן לבנה והכנפיים חומות כהות וכן העיניים כהות. לשני הזוויגים מקור צר וארוך המותאם לציד דגים.

## התנהגות
ברווז זה חי במים זורמים וכן בשפכי נהרות בצפון אמריקה, בדרך כלל באזור עם צמחייה מימית מלמטה. כמו כן הם חיים בביצות גדולות, נהרות גדולים ואפילו במים מליחים. הם ציידים מימיים המשתמשים בקרומי השחייה וברגליהם החזקות כדי לנוע מתחת למים ובמקורם החד והמשונן כדי לתפוס את הטרף. המזון משתנה בהתאם לזמן ולמיקום אך מבוסס על דגים (44%-81% מהתזונה), חרקי מים (13-20%) וחסרי חוליות אחרים כמו סרטנים (22-50%).

ברווזים אלה הם מונוגמיים וחיים יחדיו באותה טריטוריה ומקננים בעצים מתים או בקנים מלאכותיים. כמו לרוב הברווזים הצאצאים שלהם מתפתחים במהירות.

## גלריה

Hooded Merganser (Lophodytes cucullatus) (1).JPG|זכר
Lophodytes cucullatus -Vogelpark Walsrode -female-8a.jpg|נקבה
Lophodytes cucullatus MHNT.ZOO.2010.11.33.2.jpg |Museum specimen


## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:ברווזי ים
קטגוריה:עופות יחידים בסוגם
קטגוריה:ארצות הברית: עופות
קטגוריה:בעלי חיים שתוארו ב-1758
תל אביב פיונירס

**תל אביב פיונירס** (**חלוצי תל אביב**) היא קבוצת פוטבול ישראלית מהעיר תל אביב-יפו, האלופה המכהנת של ליגת הפוטבול הישראלית.
ממוזער|300px|שחקני הקבוצה ב-2012
ממוזער|שחקן קבוצת תל אביב ״פיונירס״ במהלך נגד קבוצת תל אביב ״סייברס״ בעונת האליפות 08/09
ממוזער|Tel Aviv Pioneers Winners 2008-2009
הקבוצה משתתפת בליגת הפוטבול הישראלית מאז () ונחשבת לאחת ממייסדות הליגה, בשלוש עונותיה הראשונות שיחקו במודיעין ולאחר מכן עברו לתל אביב.

היא שיאנית הזכיות בליגה הישראלית, לצד ירושלים ליונס, עם ארבע אליפויות.

## היסטוריה
בעונת 2007-2008 סיימה הקבוצה במאזן 3-6 העפילה לחצי גמר והודחה נגד חיפה.
בעונת 2008-2009 סיימה הקבוצה במאזן 7-1 העפילה לגמר וניצחה את אריות ירושלים.
בעונת 2009-2010 סיימה הקבוצה במאזן 7-3 העפילה לחצי גמר והפסידה ליריבתה המרה תל אביב סייברס.
בעונת 2010-2011 סיימה הקבוצה במאזן 7-3 העפילה לחצי גמר והפסידה לתל אביב סייברס .
בעונת 2011-2012 סיימה הקבוצה במאזן 7-3 העפילה לחצי גמר והפסידה לתל אביב סייברס.
בעונת 2012-2013 סיימה הקבוצה במאזן 9-1 העפילה לחצי גמר והפסידה למורדי יהודה.
בעונת 2013-2014 סיימה הקבוצה במאזן 6-3 העפילה לגמר וניצחה את אריות ירושלים.
בעונת 2014-2015 סיימה הקבוצה במאזן 8-1 העפילה לגמר והפסידה למורדי יהודה.
בשנים 2016-2018 העפילו לחצאי הגמר אך הפסידו לאריות ירושלים.
עונת 2019/20 הסתיימה ללא משחקי פלייאוף וללא אלופה בשל התפרצות הקורונה. את העונה סיימה הקבוצה במקום החמישי במאזן 4-6.

עונת 2020/21 שוחקה במהלך קיץ 2021 והקבוצות שסיימו בשני המקומות הראשונים העפילו באופן אוטומטי לגמר. הקבוצה סיימה את העונה הסדירה במאזן 5-1 והעפילה למשחק הגמר מהמקום השני. בגמר פגשה הקבוצה את אריות ירושלים שסיימה את העונה במאזן 6-0, ניצחה אותה בתוצאה 13-8 וזכתה באליפות הליגה בפעם השלישית בתולדותיה.

בעונת 2021/22 הגיעו הפיונירס לסוף העונה במקום השני, וכך הרוויחו את הזכות לארח את משחק חצי הגמר מול קבוצת כלבי הכרמל. הפיונירס ניצחו באופן משכנע את ה-"דוגס" מכרמל בתוצאה 31-14 והעפילו לגמר. בגמר תל אביב פגשה את פטישי רמת השרון הבלתי-מנוצחים. לאורך המשחק המומנטום עבר מצד לצד, ושתי ההתקפות התקשו להבקיע. במחצית התוצאה הייתה 14-6 לתל אביב. במחצית השנייה הצליחה רמת השרון לחזור ליתרון ולשמור עליו עד סוף המשחק, ובכך לנצח בתוצאה 14-18. סיכום גמר 2021/22.

בעונת 2022/23 הגיעו הפיונירס בסיום העונה שוב למקום השני והעפילה לחצי הגמר בו פגשו בשנית את קבוצת כלבי הכרמל. הגנת הפיונירס הובילה את המשחק כאשר לא אפשרה ליריבה לשים אף לא נקודה אחת וניצחה באופן חד צדדי בתוצאה 24-0. במשחק הגמר תל אביב פגשה שוב את פטישי רמת השרון אשר סיימו את העונה במקום הראשון. המחצית הראשונה של הגמר הייתה בסימן רמת השרון ובסיומה התוצאה עמדה על 28-16 לפטישים. במחצית השנייה התקפת הפיונירס התפוצצה בהובלת התופס שחר רגב והרץ בן לנדון ולקחה את ההובלה. בדקת המשחק האחרונה, טעות של התקפת הפיונירס כמעט ועלתה לה במשחק, אך ההגנה עצרה את היריבה ובכך ניצחה את המשחק בתוצאה 42-36 וזכתה באליפות הליגה בפעם הרביעית בתולדותיה.

סגל המאמנים של הקבוצה כיום:
מתאם התקפה - יותם קושניר,
מאמן קו התקפה - אילן שניידר,
מאמן ראנינג בקס - עדי בדש,
מתאם הגנה ומאמן דיפנסיב בקס - דניאל בן צבי,
מאמן ליינבקרים - איתי בן פורת,
מאמן קו הגנה - אליאב בורדוביץ'.

הצטרפות לקבוצה אינה על בסיס מיון והיא פתוחה לכולם באמצעות הרשמה.

## טבלת עונות

## קישורים חיצוניים
* עמוד האינסטגרם הרשמי של תל אביב פיונירס

קטגוריה:קבוצות פוטבול בישראל
פיונירס
אתלטיקו קולקטה

**אתלטיקו דה קולקטה** (בבנגלית: **অ্যাটলেটিকো দি কলকাতা**) הוא מועדון כדורגל הודי מקולקטה ששיחק בליגת ה-ISL ההודית. אתלטיקו קולקטה הייתה האלופה הראשונה בהיסטוריה של הליגה.

## היסטוריה
### הקמת המועדון
בחודש מרץ  הכריזו התאחדות הכדורגל ההודית וחברת IMG  כי הן מתכוונות לקבל הצעות לבעלות על מועדונים מ-8 ערים מתוך 9  שיתחרו ב-ISL. ב-13 באפריל 2014 נודע כי סוראב גנגולי, הרשאברדאן נאוטיה, סנג'יב גואנקה, אוסטב פארקש וקבוצת הכדורגל הספרדית אתלטיקו מדריד זכו בהצעה לבעלות על הזיכיון של קולקטה. הזיכיון נרכש תמורת 18 מיליון רופי הודי, והוא הזיכיון היקר ביותר בליגה. ב-7 במאי 2014 נוסד המועדון באופן רשמי.

ב-16 בינואר 2020, קבוצת מוהון באגאן  מליגת העל ההודית, רכשה 80% מאתלטיקו קולקטה. ב-1 ביוני 2020 המועדונים התאחדו למועדון אחד שנקרא החל מעונת 2020/2021 "ATK מוהון באגאן".

## תארים
* **[[ליגת העל ההודית|אליפות הסופר ליג ההודית]]: 3**
** 2014, 2016, 2019/2020

## שחקנים מפורסמים
*  בורחה פרננדס
*  לואיס גרסיה
*  אפולה אדל
*  הלדר פושטיגה
*  חאבי לרה

## קישורים חיצוניים

* 

קטגוריה:קבוצות כדורגל הודיות
קטגוריה:קבוצות כדורגל שהוקמו ב-2014
ברווז כחול

**ברווז כחול** (שם מדעי: *Hymenolaimus malacorhynchos*) הוא מין של עוף מים ממשפחת הברווזיים שבסדרת האווזאים האנדמי לניו זילנד והוא מין יחיד בסוגו.

## מאפיינים
אורכו של הברווז הכחול 55 ס"מ בממוצע והוא בעל נוצות כחולות-אפורות, ראש כהה מעט יותר מהגוף ומקור מרובע בצבע צהוב ושחור בקצה ומסביבם פיסות עור קטנות ורדרדות-לבנות. העיניים צהובות וקטנות, נוצות החזה מנומרות בכתום והרגליים כחולות. ברווזים אלה משמיעים קול שרקני וצפצפני.

ברווז זה יחידי בסוגו ואין לו קרובי משפחה. בעבר החשיבו אותו כשייך לתת-משפחת ברווזים מצויים (Anatinae) אך כיום הוא נחשב ליותר קרוב לברווזי צדפות (Tadorninae) כמו הטדורנה. למין זה גם אין תת-מינים למרות שיש הבדלים קטנים בין אוכלוסיית האי הצפוני והדרומי.

הוא חי בנהרות הרריים ומקנן בגזעים חלולים, במערות ובאתרים מוגנים אחרים. הוא מעופף איטי וחלש אך שחיין מהיר הצולל כדי להשיג את מזונו המורכב בעיקר מחרקים וזחליהם וכן מצמחייה. ברווזים אלה חיים בזוגות נאמנים לכל החיים.

מצב השימור של הברווז הוא בסכנת הכחדה ובטבע נותרו בערך 2,500 פרטים בוגרים. הם בסכנה מטריפה על ידי סמורים שהובאו לניו זילנד, תחרות עם דגי טרוטה הצדים גם הם חרקים במים וסכירה של נהרות לתחנות כוח.

במהלך השנים חלו מספר תוכניות שימור והצלה לברווז זה מטעם ממשלת ניו זילנד וארגוני חיות.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1789
קטגוריה:ברווזי צדפות
קטגוריה:עופות יחידים בסוגם
קטגוריה:ניו זילנד: עופות אנדמיים
קטגוריה:טקסונים שתוארו בידי יוהאן פרידריך גמלין
קטגוריה:בעלי חיים בהרי ניו זילנד
קטגוריה:פאונת מים מתוקים בניו זילנד
מרגון גמד

**מרגון גמד** (שם מדעי: *Mergellus albellus*) הוא מין יחיד בסוגו ממשפחת הברווזיים החי באגמים באירופה ואסיה. שייך לתת-משפחת המרגוניים (Merginae) יחד עם המרגון הגדול ועם מרגון הכיפה.

## תיאור
מרגון גמד הוא המין הקטן ביותר בתת-משפחת המרגוניים ואורכו 38–44 ס"מ. צבעו של הזכר לבן. ראשו גדול,עם עיגולים שחורים סביב העיניים (בדומה לפנדה) וציצת ראש לבנה וגבוהה. העורף שחור, החזה לבן, הבטן אפורה ובינה לבין החלק העליון יש כמה פסים אופקיים שחורים ודקים. תחילת הכנפיים שחורה, הזנב אפור-כחול, וכך גם המקור. הנקבות בעלות ראש ועורף חומים, צוואר לבן ושאר הגוף אפור. מקורו של מרגון גמד קצר משל קרוביו, מעוקל בקצהו ונחשב ליותר פרימיטיבי.

לעיתים מתרבה מין זה עם ברווזי עבראש ירוק, הדומים לו מעט וחיים באותם אזורים בטבע.

## אקולוגיה
מרגון זה מצוי בטבע בצפון אירופה ואסיה, ביערות הקרים של הטייגה ובנהרות והאגמים סביבם. בעתות קרה חלקם נודדים דרומה לעבר הים הבלטי, הים השחור, ארצות מרכז אירופה ואף למערב אירופה עד לבריטניה.

הם מקננים בעצים והנקבה מטילה 6–9 ביצים בחורי עצים, לעיתים בחורים שנבנו על ידי נקרים. מין זה לא מצוי בסכנת הכחדה אך הוא נחשב מוגן בארגון AEWA.

כמו קרובי משפחתו, המרגון הוא שחיין מיומן המשתמש בשרירי רגליו ובקרומי השחייה כדי להתקדם במים והוא ניזון בעיקר מדגים וכן מחסרי חוליות מימיים.


קובץ:MergellusAlbellusTakeOffv3.jpg|מרגון במעוף
Mergellus albellus MHNT.ZOO.2010.11.33.1.jpg |Museum specimen


## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:ברווזי ים
קטגוריה:עופות יחידים בסוגם
קטגוריה:רוסיה: עופות
קטגוריה:פינלנד: עופות
קטגוריה:ארץ ישראל: אווזאים
קטגוריה:בעלי חיים שתוארו ב-1758
אווז רוס

ממוזער|left| ''Anser rossii''
**אווז רוס** (שם מדעי: *Chen rossii*) הוא מין של אווז החי ברחבי צפון אמריקה מקנדה עד מקסיקו. הוא דומה מאוד לאווז השלג הגדול ממנו אך חי באותו אזור. בעבר הוא שויך לסוג אווז.

## תיאור
אווז רוס הוא הקטן בסוג אווז לבן ואחד מהאווזים הקטנים ביותר. אורכו 53-66 ס"מ ומשקלו 1.6-1.8 ק"ג. הוא בעל נוצות לבנות על גופו ומקורו מאוד קצר וכן קצוות כנפיו שחורות. מעט פרטים בעלי מראה אפור יותר בצבעם ולחלק מקור כהה.

אווזים אלה חיים בצפון אמריקה מצפון קנדה ונודדים דרומה בחורף עד לדרום ארצות הברית כמו בניו מקסיקו וחלקם אף הגיעו לצפון מקסיקו. מספר מועט של אווזים יחידים חצו את האוקיינוס האטלנטי למערב אירופה ובכמה מדינות כמו בהולנד או בריטניה מספר אווזים קטן התקבע באגמים ובשדות.

האווזים חיים בלהקות ענקיות הנודדות יחד לאתרי הרבייה בדרום. הם נודדים גם עם אווזי ברנטה. הם חיים בזוגות ומקננים בסמוך למים. שני בני הזוג מטפלים באפרוחים ושומרים עליהם מטורפים כמו שחפים, עורבנים, ראקונים, סמורים ונחשים. הבוגרים עלולים להיטרף גם על ידי זאבים, שועלים, דובים, גיריות, פומות ושונרים אך בעיקר על ידי עופות דורסים כמו עיטמים.

הם עצמם רועים באדמות המרעה ובטונדרה ואוכלים עשב וחרקים.

## קישורים חיצוניים

230px|ממוזער|להקת אווזי רוס עפים בארצות הברית
* אווז רוס באתר ibc.lynxeds 

## הערות שוליים

קטגוריה:טקסונים שתוארו בידי ג'ון קסין
קטגוריה:אווזים
קטגוריה:בעלי חיים שתוארו ב-1861
קטגוריה:קנדה: עופות
ברווז שחור-ראש

**ברווז שחור-ראש** (שם מדעי: *Heteronetta atricapilla*) הוא מין של ברווז החי באגמים וביצות טרופיים באמריקה הדרומית. הוא שייך לתת-משפחת ברווזים זקופי-זנב (Oxyurinae), יחד עם הצחראש, ברווז המסיכה וברווז המושק. הוא נחשב לחבר הפרימיטיבי ביותר בקבוצה, וחסר את הזנב המזדקר ואת המקור המעוגל של שאר חברי הקבוצה. אף על פי שהוא מזכיר יותר מיני ברווזים צוללים (Aythyinae), הוא אינו קרוב אליהם.
## מאפיינים
ברווז זה מגיע לאורך 35–39 ס"מ ולמשקל 400–700 גרם. כשמו הוא בעל ראש שחור והמקור כחול ואדום בתחילתו. הנוצות חומות והכנפיים חומות כהות. הבטן בהירה והנקבות בעלות גוף חום בהיר ומקור אפור. עם זאת כנפיהן חומות כהות.

ברווזים אלה חיים באגמים, שפכי נהר וביצות בצפון צ'ילה, בוליביה, ברזיל, פרגוואי, אורוגוואי וצפון ארגנטינה. הם שחיינים טובים וניזונים מצמחי מים ומחרקים. עם זאת הם מעופפים חלשים.

מין זה איננו בונה קן בעונת הרבייה אלא מטיל ביצים בקנים של עופות אחרים, בדומה לקוקיות, אך בניגוד לשאר מינים טפיליים ההורה או האפרוח הטפיל אינם הורגים את האפרוחים ה"מארחים". ברווז זה נטפל בעיקר לנטה ורודת מקור וכן למיני ברווזים אחרים, לאגמיות ואף לשחפים ועופות דורסים. הביצים של שחור הראש בוקעות לאחר 21 ימי דגירה, ועם בקיעתם נסים האפרוחים מהקן. הברווזים מעדיפים להיטפל למינים החיים על הקרקע יותר מעופות מקנני עצים, שייתכן שיבדקו את הביצים ויגלו את הביצה הטפילה.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1841
קטגוריה:טקסונים שתוארו בידי בלסיוס מרם
קטגוריה:ברווזים זקופי-זנב
קטגוריה:עופות יחידים בסוגם
קטגוריה:טפילי תטולה
קטגוריה:ארגנטינה: עופות
ברווז כנף-ברונזה

**ברווז כנף-ברונזה** (שם מדעי: ***Speculanas specularis***; מכונה גם **ברווז ממושקף**) הוא מין יחידי בסוגו במשפחת הברווזיים וקרוב משפחתם של ברווז ברזילאי, ברווז קיטור וברווז מצויץ, וכמוהם הוא מצוי בטבע באמריקה הדרומית. בעבר הוא נחשב למין בסוג ברווז.

אורכו של ברווז זה עד 54 ס"מ ומשקלו עד 1 ק"ג. הוא בעל נוצות בהירות בצבעים הדומים לצבעי ברונזה, שנתנו לברווז זה את שמו. הכנפיים כהות יותר ובקצוות הן אפורות. הראש חום כהה עם פס לבן מתחת לעין ופס  לבן על הצוואר. הרגליים צהובות, והזנב אפור כהה.

## אקולוגיה
הברווז  חי בטבע בנהרות מהירים ובאגמים שבמדרונות הרי האנדים בארגנטינה ובדרום צ'ילה. הו מצוי עד גובה של 1,800 מטר. כמו כן הוא חי בבריכות, ביצות גבוהות ויערות לחים. הוא אוכל כל הניזון הן מהחי והן מהצומח וניזון בטבילה. הוא נהנה במיוחד מאכילת שבלולים. הוא ניזון גם מפרחי נורית, אלף עלה וזרעי גומא ואגמון, עלי וזרעי הצמח Potamogeton, שעירי כנף ומיני חרקי מים.
הוא חי בקבוצות קטנות או בבדידות בבגרות. הנקבה בונה קן בסביבת המים העשוי מצמחי מים ומפלומות נוצה ולפעמים אף מקננת במבנה מלאכותי.

ברווז זה איננו בסכנה בטבע, אבל צפוי להתקרב לסיכון עקב פגיעה באזור חיותו בנהרות הרי האנדים והיערות סביבם. בטבע ישנם כיום 6,000-7,000 פרטים בוגרים.

## ראו גם
*ברווז טבעתי
*ברווז ברזילאי
*ברווז מצויץ
## קישורים חיצוניים

## הערות שוליים

קטגוריה:טקסונים שתוארו בידי פיליפ פרקר קינג
קטגוריה:ברווזים מצויים
קטגוריה:עופות יחידים בסוגם
קטגוריה:ארגנטינה: עופות
קטגוריה:צ'ילה: עופות
קטגוריה:בעלי חיים שתוארו ב-1828
הארמייה העשירית (האימפריה היפנית)

**הארמייה העשירית** (ביפנית: **第10軍**) הייתה ארמייה קצרת ימים של הצבא היפני הקיסרי.

## היסטוריה

הארמייה הוקמה ב-20 באוקטובר 1937 בעקבות הוראה מיוחדת של המטה הכללי הקיסרי. הארמייה נשלחה לצפון סין כדי לחזק את הכוחות היפניים שם. היא לקחה חלק בקרב שאנגחאי, רק לקראת אמצע נובמבר 1937 הצליחו היפנים לכבוש את שאנגחאי לאחר שנגרמו להם אבדות כבדות בקרבות פנים אל פנים. למטה הכללי בטוקיו דווח על מורל נמוך של החיילים היפנים בשטח. הסינים ניהלו קרבות גרילה באזור שאנגחאי וגרמו ליפנים אבדות כבידות. דווח אף על מעשי זוועה שעשו הסינים בשבויי מלחמה יפנים.

בחודש נובמבר, לאחר שהתגברו על ההתנגדות בשנגחאי, החלו היפנים להתקדם לעבר ננקינג שהייתה מאורגנת ומוגנת פחות משאנגחאי. עם התקדמות הצבא היפני החלה האוכלוסייה הסינית בדרכו להימלט כשהיא מותירה אחריה אדמה חרוכה ומציתה שדות, יערות, בסיסים, בתים, מחסנים וכל דבר שיכול היה להביא תועלת ליפנים.

ב-7 בדצמבר הורה הצבא היפני לכוחותיו להימנע מכל פעולה בלתי חוקית כלפי אזרחים סינים, כולל ביזה או ירי. החיילים היפנים הוזהרו מפני עונשים חמורים לכל מי שיפר את ההוראה. במהלך התקדמותם לעבר ננקינג פזרו היפנים כרוזים בהם הודיעו כי לא יגלו רחמים כלפי מי שיעז להתנגד להם אך לא יפגעו באזרחים תמימים והם קראו לחיל המצב הסיני להיכנע ולפתוח את שערי העיר. משלא נענו הורה מפקד הכוח היפני לפתוח במתקפה.

ב-12 בדצמבר, יומיים לאחר תחילת המתקפה היפנית, הורה המפקד הסיני, גנרל טאנג שנג צ'י, לכוחותיו לסגת. הנסיגה התנהלה באי סדר מוחלט ותוך בהלה. היו חיילים סינים שפשטו את מדיהם ולבשו בגדים אזרחיים בניסיון להיטמע בתוך האוכלוסייה האזרחית. אחרים נורו בגבם על ידי חבריהם בעת מנוסתם. אלה שברחו מחוץ לעיר התרכזו על גדות הנהר יאנגצה, אך אז התברר שאין במקום סירות שיוכלו להעבירם לגדה השנייה או להבריחם במורד הנהר. היו שקפצו למים הקרים וטבעו. ב-13 בדצמבר 1937 היפנים נכנסו לעיר מוקפת החומה כשהם נתקלים בהתנגדות קלושה בלבד. הצבא הסיני הניח את נשקו וכ-90 אלף מחייליו נכנעו. לאחר מכן ביצעו אנשי הארמייה את מה שכונה לימים בשם "טבח ננקינג". מעשי הטבח נמשכו כשישה שבועות ובהם נרצחו, על פי הערכות שונות, בין 150 אלף ל-300 אלף אזרחים וחיילים סיניים.

הארמייה פורקה ב-14 בפברואר 1938, ואנשיה פוזרו בין היחידות השונות בצפון סין ובמרכזה.
## קישורים חיצוניים


* History of Imperial General Headquarters Army Section (Revised Edition), HyperWar Foundation.

קטגוריה:יחידות צבא יפניות במלחמת העולם השנייה
קטגוריה:מלחמת סין–יפן השנייה
קטגוריה:הוקמו ב-1937